Το ***Trumbo: Ο πιο γνωστός άγνωστος σεναριογράφος του Χόλιγουντ*** (αγγλικά: *Trumbo*) είναι αμερικανική ταινία του 2015 σε σκηνοθεσία Τζέι Ρόουτς και σενάριο του Τζον ΜακΝαμάρα. Η ταινία αναφέρεται στη ζωή του Ντάλτον Τράμπο, τον οποίο υποδύεται ο Μπράιαν Κράνστον, και βασίζεται στο βιογραφικό βιβλίο *Dalton Trumbo* του Μπρους Αλεξάντερ Κουκ.

Πλοκή
-----

Ο Ντάλτον Τράμπο είναι ένας από τους πιο γνωστούς σεναριογράφους του Χόλυγουντ, ωστόσο διώκεται επειδή είναι μέλος του κομμουνιστικού κόμματος των ΗΠΑ. Είναι ένας από τους 10 σεναριογράφους που καλούνται να καταθέσουν στην Επιτροπή Αντιαμερικανικών Δραστηριοτήτων. Οι σεναριογράφοι δεν απαντούν ευθέως στις ερωτήσεις της Επιτροπής, καθώς ελπίζουν ότι θα αθωωθούν ασκώντας έφεση στο Ανώτατο Δικαστήριο, αφού η πλειοψηφία των δικαστών είναι Δημοκρατικοί. Όμως, ένας δικαστής πεθαίνει αιφνίδια και χάνεται η πλειοψηφία. Έτσι, ο Τράμπο μπαίνει στη φυλακή το 1950 και αποφυλακίζεται το 1951.

Μετά την αποφυλάκιση, και καθώς η Μαύρη Λίστα του Χόλυγουντ διευρύνεται, ο Τράμπο δουλεύει και παραδίδει τα σενάρια με άλλο όνομα. Κερδίζει το Όσκαρ Καλύτερης Ιστορίας για το *Διακοπές στη Ρώμη*, όμως το βραβείο πιστώνεται ο φίλος του Ίαν ΜακΛίλαν Χάντερ. Στη συνέχεια, μετακομίζει σε ένα άλλο σπίτι και δουλεύει με πέντε διαφορετικά ονόματα και με την γυναίκα του και τη μεγάλη του κόρη ως βοηθούς, γεγονός που προκαλεί οικογενειακές εντάσεις. Μία εταιρεία παραγωγής γυρίζει την ταινία *The Brave One* σε σενάριο του Τράμπο και την κυκλοφορεί αναγράφοντας τον σεναριογράφο ως Ρόμπερτ Ριτς. Η ταινία τελικά κερδίζει το Όσκαρ Καλύτερης Ιστορίας και το παραλαμβάνει αντιπρόσωπος.

Στη συνέχεια, ο Κερκ Ντάγκλας του ζητά να γράψει το σενάριο της ταινίας *Σπάρτακος* και ο σκηνοθέτης Ότο Πρέμιντζερ του ζητά το σενάριο για την ταινία *Έξοδος*. Και στις δύο περιπτώσεις, αναγράφεται το όνομα του Τράμπο ως σεναριογράφου. Κατά τη διάρκεια της προβολής του *Σπάρτακος*, πλήθος διαμαρτύρεται έξω από τις κινηματογραφικές αίθουσες, ωστόσο ο πρόεδρος Κένεντι δηλώνει δημόσια πως του άρεσε η ταινία.

Μετά από χρόνια, ο Τράμπο, βγάζοντας λόγο, δηλώνει πόσο κακό έκανε στους σεναριογράφους η Μαύρη Λίστα, πως άνθρωποι έχασαν τη δουλειά τους λόγω αυτής και πόσοι άλλοι αναγκάστηκαν να απαρνηθούν τις ιδέες τους για να βρουν δουλειά.

Διανομή
-------

| Ηθοποιός | Ρόλος |
| --- | --- |
| Μπράιαν Κράνστον | Ντάλτον Τράμπο |
| Νταϊάν Λέιν | Φίντσερ Τράμπο |
| Έλεν Μίρεν | Χέντα Χόπερ |
| Louis C.K. | Άρλεν Χερντ |
| Ελ Φάνινγκ | Νίκολα Τράμπο |
| Τζον Γκούντμαν | Φρανκ Κινγκ |
| Μάικλ Στούλμπαργκ | Έντουαρντ Τζ. Ρόμπινσον |
| Άλαν Τούντικ | Ίαν ΜακΛίλαν Χάντερ |
| Αντεουάλε Ακινουόγιε-Αγκμπάζε | Βέρτζιλ Μπρουκς |
| Ντιν Ο' Γκόρμαν | Κερκ Ντάγκλας |
| Ντέιβιντ Τζέιμς Έλιοτ | Τζον Γουέιν |
| Κρίστιαν Μπέρκελ | Ότο Πρέμιντζερ |

Βραβεία/Διακρίσεις
------------------

Ο Μπράιαν Κράνστον έλαβε υποψήφιότητα για το BAFTA, τη Χρυσή Σφαίρα και το Όσκαρ Α' Ανδρικού Ρόλου.

Η Έλεν Μίρεν έλαβε υποψήφιότητα για τη Χρυσή Σφαίρα Β' Γυναικείου ρόλου.

Παραπομπές
----------

1. 1 2 3 4 5 6 7 8 9 10 11 12 13 14 15 16 17 18 19  (Τσεχικά) *Česko-Slovenská filmová databáze*. 2001.
2. ↑  (Αγγλικά) *Internet Movie Database*. www.imdb.com/title/tt3203606/releaseinfo. Ανακτήθηκε στις 17  Αυγούστου 2016.
3. ↑  (Γερμανικά) *Kinopolis*. www.mathaeser.de/mm/film/26354000012PLXMQDD.php. Ανακτήθηκε στις 25  Σεπτεμβρίου 2016.
4. ↑  «Bryan Cranston to play blacklisted screenwriter Dalton Trumbo». Ανακτήθηκε στις 27 Οκτωβρίου 2017.
5. ↑  «BAFTA - Film in 2016». Ανακτήθηκε στις 27 Οκτωβρίου 2017.
6. ↑  «Bryan Cranston - Golden Globes: 7 Nominations, 1 Win». Ανακτήθηκε στις 27 Οκτωβρίου 2017.
7. ↑  «THE 88TH ACADEMY AWARDS - 2016». Ανακτήθηκε στις 27 Οκτωβρίου 2017.
8. ↑  «Helen Mirren - Golden Globes: 14 Nominations, 3 Wins». Ανακτήθηκε στις 27 Οκτωβρίου 2017.

Εξωτερικοί σύνδεσμοι
--------------------

* Επίσημος ιστότοπος
* *Trumbo*   στην IMDb